Paîs Basc: disponibii par ducj centenârs di sottitui par euskara
Il dipartiment pe culture e pe politiche linguistiche de Comunitât Autonome Basche al à metût a disposizion di citadins e agjents culturâi i sottitui par euskara di cines e seriis televisivis produsudis in lenghis forestis che a son stâts prontâts adun cu la distribudore di television digjitâl DTS. Par cumò, sul sît Open Data Euskadi, si cjatin i sottitui di 279 films e di 225 pontadis di 24 seriis diferentis.
La colaborazion cu la DTS e jere tacade ancjemò sul finî dal 2014 pe sottitulazion dai cines e des seriis televisivis ufiertis de plateforme Movistar+ Estrenos. Chel progjet al à permetût di meti adun i sottitui par basc di 548 films e di uns 600 pontadis di 67 seriis. Su Open Data Euskadi a son stâts metûts fûr i sottitui produsûts tra 2014 e 2015, ma ca di pôc a varessin di jessi metûts a disposizion ancje chei svilupâts l’an passât.
Cussì i sottitui a podaran jessi doprâts sore nuie di associazions, centris scolastics o ancje privâts citadins che a vuelin viodi un film o une serie televisive ancje par euskara. (internazionalitari.blogspot.it)
fur_Latn fur_Latn fur_Latn fur_Latn